РЕГЛАМЕНТ (ЕО) № 1172/2007 НА КОМИСИЯТА
от 5 октомври 2007 година
за изменение на Регламент (ЕО) № 1891/2004 за определяне на правилата за прилагане на Регламент (ЕО) № 1383/2003 на Съвета относно намесата на митническите органи по отношение на стоки, за които се подозира, че нарушават някои права върху интелектуалната собственост, както и относно мерките, които следва да се вземат по отношение на стоки, нарушаващи някои права върху интелектуалната собственост
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1383/2003 на Съвета от 22 юли 2003 г. относно намесата на митническите органи по отношение на стоки, за които се подозира, че нарушават някои права върху интелектуалната собственост, както и относно мерките, които следва да се вземат по отношение на стоки, нарушаващи някои права върху интелектуалната собственост (1), и по-специално член 20 от него,
като има предвид, че:
(1)
Регламент (ЕО) № 1383/2003 предвижда действие на митническите органи по отношение на стоки, за които се подозира, че нарушават някои права върху интелектуалната собственост.
(2)
Регламент (ЕО) № 1891/2004 на Комисията (2) определи правилата за прилагане на Регламент (ЕО) № 1383/2003, и по-специално формулярите на заявленията за действие. Той съдържа също така, в приложения I и II, образци, по които тези формуляри следва да бъдат изготвяни.
(3)
Приложения I-В и II-В към Регламент (ЕО) № 1891/2004 съдържат списък с компетентните органи, към които следва да бъдат адресирани заявленията за национално действие и, съответно, действие в Общността. В член 8 от посочения регламент се предвижда публикуването от Комисията на списъка със службите в митническите органи, посочени в член 5, параграф 2 от Регламент (ЕО) № 1383/2003, в Официален вестник на Европейския съюз, серия С. Като се има предвид, че списъците в приложения I-В и II-В съдържат променливи данни, изискващи постоянно обновяване, е по-подходящо те да бъдат публикувани в Официален вестник на Европейския съюз, серия С. Следователно е целесъобразно приложения I-В и II-В от Регламент (ЕО) № 1891/2004 да бъдат заличени.
(4)
На 1 януари 2007 г. България и Румъния се присъединиха към Европейския съюз. Ето защо Регламент (ЕО) № 1891/2004 следва да бъде променен, за да бъдат включени тези две държави във формуляра на заявление за действие в Общността, който се съдържа в него.
(5)
Формулярът на заявлението за действие в Общността трябваше да бъде променен с Регламент (ЕО) № 1792/2006 на Комисията от 23 октомври 2006 г. за адаптиране на определени регламенти и решения в областта на свободното движение на стоки, свободното движение на хора, политиката на конкуренция, земеделието (ветеринарно и фитосанирано законодателство), рибарството, транспортната политика, данъците, статистиката, социалната политика и заетостта, околната среда, митническия съюз и външните отношения, поради присъединяването на България и Румъния (3), който влезе в сила в деня на влизане в сила на договора за присъединяване на тези страни.
(6)
Поради необходимост от съгласуване следва да се предвиди адаптирането на формуляра на заявлението за действие в Общността от датата на присъединяване на България и Румъния.
(7)
Регламент (ЕО) № 1891/2004 следва съответно да бъде изменен.
(8)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1891/2004 се изменя, както следва:
1.
В приложение I, в клетка 2 от формуляра на заявлението за национално действие (ЗД) изразът „(виж приложение I-В за повече информация)“ се заличава.
2.
Приложение I-В се заличава.
3.
Приложение II се заменя с текста на приложението към настоящия регламент.
4.
В приложение II-А, в последното изречение думите „посочени в приложение II-В“ се заличават.
5.
Приложение II-В се заличава.
Член 2
Настоящият регламент влиза в сила в деня на публикуването му в Официален вестник на Европейския съюз.
Въпреки това член 1, точка 3 се прилага от 1 януари 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 октомври 2007 година.